Zenia Stampe (RV), 2025-10-22:
Tak for det.
Vi har været med til at indkalde til den her hasteforespørgsel, fordi vi synes, det var vigtigt at få svar på nogle af de spørgsmål, som Berlingskes artikel og det telefonnotat, som vi har talt meget om i dag, rejste.
Men jeg kan godt forstå, hvis folk derude ikke kan finde ud af, hvad der er op og ned i det her.
Hvis jeg havde siddet og fulgt den her diskussion i Folketingssalen i dag, havde jeg godt nok også haft svært ved at finde hoved og hale i det forløb.
Derfor vil jeg også gerne prøve at forklare, ikke så meget til jer, men måske i virkeligheden til de danskere, der skulle sidde derude, hvorfor jeg mener, at vi har fået et betryggende svar, og hvordan jeg oplever det forløb, som vi så har kredset om i dag, men som vist kun er blevet mere forvirrende for de fleste efter den her debat.
Sådan som jeg forstår forløbet – nu må jeg jo virkelig håbe, jeg har forstået det korrekt – opstår der i dagene der for nogle år siden en diskussion af, hvorvidt Forsvarets Efterretningstjeneste muligvis har andre redskaber for at finde de her sms'er frem.
Og det tror jeg – det er min opfattelse – at der er opbakning til at kigge på i den daværende regering.
Derfor beder Forsvarsministeriet FE om at se på den undersøgelse, som Rigspolitiet har foretaget.
Så opstår der en dialog mellem Rigspolitiet og Center for Cybersikkerhed under FE.
Det er den 9 minutter lange samtale, som vi så har et telefonnotat om.
I den samtale siger Center for Cybersikkerhed: Jamen vi havde måske ikke gjort det på en anden måde, men vi havde måske fokuseret lidt mere på nogle andre devices, altså f.eks. sådan nogle stationære computere, der måske kunne være forbundet med telefonerne.
Nåh – ej, nu laver jeg skuespil –
forestiller jeg mig så at Rigspolitiet siger.
Det er jo faktisk ikke dem, der har fundet devicerne, for det er jo Justitsministeriet.
Så man går tilbage til Justitsministeriet og siger: Nu har Center for Cybersikkerhed peget på det her.
Har I også sendt os de devices, som det er, FE peger på her?
Altså, er der nogle stationære computere, som muligvis kan være i forbindelse med jeres telefoner?
Så siger Justitsministeriet: Det har vi sendt.
Vi har afsøgt alle de devices, som kunne have været i kontakt med telefonerne.
Det er dem, vi har sendt videre til Rigspolitiet.
Så går dialogen videre mellem FE og Justitsministeriet.
Justitsministeriet siger: Vi har altså sendt de devices, som jeres Center for Cybersikkerhed sagde til Rigspolitiet at det ville være relevant at se på; dem har vi sendt til Rigspolitiet.
På den baggrund konkluderer FE, at så havde de nok ikke gjort yderligere.
Det er bundlinjen.
Måske lykkedes det ikke for mig at forklare det så enkelt, som jeg egentlig havde ønsket, men jeg tror alligevel mere enkelt og forståeligt, end hvis man havde fulgt den her debat.
Så jeg tror, at den uklarhed, der er opstået, måske både handler om en sensationshunger, nogle, der gerne vil holde liv i den her sag, men jo også, at der er mange kokke.
Altså, der sidder nogle i Center for Cybersikkerhed, som jeg ikke tror har nogen onde intentioner, men som jo ikke ved, at Justitsministeriet og Statsministeriet har undersøgt, om der skulle være en stationær computer, der sidder og lagrer ministrenes sms'er.
Det ved den medarbejder jo ikke, og det ved Rigspolitiet heller ikke, for det er Justitsministeriet og Statsministeriet, der har sendt de her devices til Rigspolitiets undersøgelse.
Nå, ergo: Vi kommer til at diskutere mink de næste mange år, men vi mener altså ikke, at der er fugls føde på den her sidste krølle.
Vi er fuldt betrygget i, at der er gjort alt for at fremskynde de sms'er.
Vi mener også, at regeringen har fremlagt gode og betryggende svar i forhold til det.